NOI STENOGRAME – Comisar: ”Hai, mă, ce face fata aia, mă, că o aștept aici!”. Traficant: ”Ea, săraca, e speriată și plânge. Dar o trimit, vine!” Cum primeau comisarii Gărzii Financiare fete pentru servicii făcute șefului rețelei

joi, 1 februarie 2018, 6:58

Încă un personaj recunoscut de victime în fața procurorilor: Cezar George Cioclea, fost comisar șef în cadrul Gărzii Financiare Ilfov.

Traficanții aveau șefii Gărzii și de la București și de la Ilfov!

”Cioclea venea des la noi, la salonul de masaj”, a declarat o fată la DIICOT.

Într-o discuție, chinezul Mihai îi spune lui Cioclea că vrea să-și ajute un cunoscut.

Cioclea îi spune șefului rețelei de traficanți de minore că recompensa e considerată de „colegi” prea mică.

Dar îi promite că va vorbi cu un coleg de la Gardă, Marius.

Iar Marius rezolvă cazul, însă, în aceeași zi, e nerăbdător să-și primească plata: o fată trimisă de Mihai.

”E speriată și plânge”, răspunde chinezul, dar promite că o va convinge.

Și o convinge.

DIICOT a comunicat ieri că nu a trimis niciun polițist, om de la Garda Financiară sau alt funcționar în judecată, în cazul ”Shanghai”.

Altfel spus, n-a găsit suficiente probe.

Ceea ce înseamnă că, juridic vorbind, victimele care au venit la recunoaștere la cererea procurorilor au riscat degeaba punând degetul pe niște oameni prea puternici sau versatili.

Numai că, vorba unei fete din SUA, în celebrul proces al medicului care le-a abuzat: ”Dincolo de orice sentință, rețineți asta: fetele mici nu rămân mici pentru totdeauna. Ele devin femei puternice care se vor întoarce să vă distrugă lumea voastră defectă”.

Investigație de Mirela Neag, Cătălin Tolontan și Răzvan Luțac

Ieri, Gabriel Predoiu, ofițer SRI și fratele șefului SIE, și-a exprimat consternarea că numele său apare printre cei recunoscuți la DIICOT de fetele exploatate sexual de banda chinezului ”Mihai”.

”Nu am fost chemat niciodată la audieri la DIICOT și nu am nicio legătură, eram doar un client relativ constant al restaurantului”, a spus Gabriel Predoiu, într-un drept la replică.

Tot ieri, DIICOT a precizat că a disjuns dosarul pentru polițiștii, comisarii de gardă și ceilalți funcționari care i-ar fi sprijinit pe traficanți, dar l-a închis în 2009, la trei ani de la trimiterea în instanță a primului!

De ce a clasat cazul?

Nu i-a audiat pe cei recunoscuți de victime

Procurorii au decis că nu sunt fapte ale ofițerilor sau funcționarilor publici care să merite trimise în instanță.

Gabriel Predoiu spune că el nu a fost chemat la audieri.

Ion Craiu afirmă același lucru.

Polițistul Liviu Bărbos și procurorul șef de secție Marius Olteanu Felician nici ei n-au fost audiați de procurorii DIICOT.

Toți acești oameni au fost recunoscuți de către victimele rețelei, în diverse situații.

Nu există niciun motiv să credem că ei mint când spun că nu i-a întrebat nimeni din Parchete de sănătate.

Dacă pe cei recunoscuți de victime nu i-a chemat DIICOT, atunci pe cine a cercetat în dosarul pe care l-a clasat?!

Frații Predoiu, două victime ale presei

Gabriel Predoiu spune că sunt ”speculații grosolane” în presă și se consideră, el și fratele său Silviu Predoiu, șeful SIE, obiectul unor ”lovituri de-a valma” țintite, probabil, în ”cele două servicii naționale”.

Dreptul său la opinie, foarte bine!

Asta e diferența.

”Thank God we have these journalists”

Pentru un caz de abuz sexual la adresa unor gimnaste, procuratura din Statele Unite a reușit să-l aducă în fața instanței pe Larry Nassar, medicul lotului SUA.

Înainte de verdictul judecătorului, care a decis că medicul va suporta între 40 și 175 de ani de închisoare, procurorul și-a susținut pledoaria publică.

”Dimensiunea abuzului și distrugerile comise în viața fetelor sunt aproape infinite“, a început procurorul.

”Dar să-i mulțumim lui Dumnezeu că avem acești jurnaliști”, a mai spus el.

Pentru că totul a pornit de la un ziar și de la mărturia unei singure victime.

Apoi, presa a preluat și fetele au început să capete curaj.

Și, în doi ani de zile, prin munca lor, procurorii au strâns suficiente probe să aducă dosarul în instanță.

Însă n-au uitat să recunoască: ”Thank God we have these journalists”.

La noi, n-au luat în calcul ce au scris jurnaliștii încă de acum 11 ani!

Și, când spunem jurnaliști, nu ne gândim la noi.

În 2007, Ziua și Gardianul remarcau faptul că nu se mai aude nimic despre polițiștii și celelalte personaje suspectate de DIICOT în cazul ”Shanghai”.

Mai trece un an și procurorii închid dosarul.

Nu au găsit probe.

Iată ce aveau în propriul dosar!

Nu avem pretenția că sunt probe, că asta e meseria magistraților, dar sunt convorbiri pe care publicul merită să le cunoască.

Începem cu un alt nume recunoscut de victime.

Cezar George Cioclea, comisar șef la Garda Financiară Ilfov

După ce s-au strâns informații, s-au făcut ascultări telefonice și s-a filat locația ”Shanghai”, mai multe personaje cu funcții în stat au fost fișate de procurori.

Pozele lor au fost arătate fetelor.

Cezar George Cioclea, fost comisar șef în cadrul Gărzii Financiare Ilfov, a fost și el recunoscut.

În cazul lui Cioclea, fata a spus clar că mergea la salonul de masaj.

”Un alt bărbat pe care l-am văzut de multe ori la restaurant și la noi la salonul de masaj a fost bărbatul din fotografia numărul 5, despre care mi s-a spus că se numește Cioclea Cezar George, comisar la Garda Financiară” Victimă la recunoașterea funcționarilor publici prezenți la ”Shanghai”

Sigur, nici pe Cezar George Cioclea nu l-a chemat DIICOT la audieri înainte să claseze cazul.

Așa susține el și de ce să credem că nu spune adevărul?

De ce X și nu Cioclea?

Ca și ceilalți, Cioclea era un apropiat al lui ”Mihai”

Iată ce discută cei doi, procurorii notându-l pe Cioclea cu X.

Poate că, la început, magistrații nici nu l-au identificat pe X ca fiind Cioclea, dar se putea face corelația cu numărul din agenda chinezului.

Discuția dintre cei doi e foarte prudentă.

Însă, chiar și așa, se înțelege că ”Mihai” vrea să-și ajute un prieten.

Iar Cioclea, omul de la Garda Financiară, îi spune că recompensa e considerată de „colegi” prea mică.

Cioclea către chinez: ”Colegii au zis că e prea…prea puțin”

Conversație între chinezul „Mihai” și un personaj notat cu X, petrecută pe 17 noiembrie 2005, la ora 11:26.

CIOCLEA: Da, Mihai!

MIHAI: Salut! Să trăiți!

CIOCLEA: Zii!

MIHAI: Uite… Da! Ăăă… Trebuie nu… spune lu’ colegii! Nu-i… înțelege altceva sau greșit. Nu… în fața lui… obligația lui. Nu asta…

(…)

MIHAI: Ai înțeles? (neinteligibil)

CIOCLEA: Ei au spus că… Ei au zis… Ei au zis că e prea… prea puțin!

MIHAI: Da. Vrea ajută pe amici meu. Atât!

CIOCLEA: Da.

MIHAI (neinteligibil): Da, părinți plecat și eu, ca prieten, ajutat

CIOCLEA: Am înțeles. Bine, MIHAI, hai că-i zic eu lui MARIUS…

MIHAI: Da?

CIOCLEA: … și vă-ntâlniți voi acolo.

MIHAI: Hai.

CIOCLEA: Da? Vă-ntâlniți și vorbiți.

O conversație confuză.

Dar să vedem ce face Marius, subordonatul căruia Cioclea i-a promis că-i va spune despre ajutor.

Iar Marius e mult mai direct.

Nu atât de direct pentru procurori, desigur, dar pentru public, hai să vedeți dacă e clar sau nu.

Comisar: „Ce face fata aia, o aștept aici!”

Traficant: „E speriată și plânge”

În aceeași zi în care chinezul discută cu Cioclea, mafiotul are trei telefoane cu Marius, ”colegul” de la Garda Financiară Ilfov.

Încercau să se întâlnească.

09:23

MARIUS: Alo?

MIHAI: Salut, MARIUS!

MARIUS: Salut!

MIHAI: Uite, aici, la Budapesta… Aici fac pân’ la Unirii jumate de oră… și sau mai mult. Mamă! Și asta… aglomerare!

MARIUS: E aglomerat că nu circulă metroul!

MIHAI: Merge un metrou, doi… A! Din cauza asta. Uite, sau de juma de oră de la Budapesta pân’ la Unirii (neinteligibil, vorbesc amândoi)

MARIUS: Bine, te aștept.

MIHAI: Așteaptă, da?

MARIUS: Da, da.

MIHAI: Bine, bine, MARIUS. Bine.

12:47

MARIUS: Da.

MIHAI: Ăăă… Aștept la mine?

MARIUS: Da, mă, o să vin și la tine. Scriu, aicea, procesul-verbal…

MIHAI: Da? Pregătit eu ce…

MARIUS: … da’ vin la tine…

MIHAI: …Da! …Pre…pre…pregătit eu ce trebuie, venit la mine, da?

MARIUS: Deci, copii după alea trebuie, atât!

MIHAI: Da… da.

MARIUS: Restu’, aicea rezolvăm.

MIHAI: Da? Bine.

MARIUS: Salut.

MIHAI: Bine, salut.

Se văd.

Și, după ce s-a rezolvat treaba cu actele, urmează răsplata.

13:50

MARIUS: Alo?

MIHAI: Salut, MARIUS!

MARIUS: Salut! Hai, mă, ce face fata aia, mă, că o aștept aici!

MIHAI: Uite, am trimis, acuma… ea, săraca, speriat și plânge la telefon (neinteligibil).

MARIUS: Păi…

MIHAI: Da (neinteligibil) Acum merge la voi. E pe drum. A venit cu… și cu un coleg și… ajută pe ea și cunoști și pe ea acolo. Și… are grijă, te rog, prietenul meu, da?

MARIUS: Păi, să vină-ncoace, să semneze asta, plătește amenda și aia e!

MIHAI: Da… N-ai… Nu…

MARIUS: I-am spus: Dom’le, să nu-ți mai sigilez depozitele alea, să nu mai… că…

MIHAI: Da, da, da…

Comisarul despre afacerista chineză, prietena lui Mihai: ”Deja am ajutat-o”

MARIUS: A zis că n-are cheie și nu puteam să…

MIHAI: Da, da. Da’ du-te ajutat și venit la mine și…

MARIUS: Am ajutat-o, deja! Am ajutat-o! Că… șefu’ m-a trimis să sigilez. Eu am lăsat-o în pace, da?

MIHAI: Da, da. Bine. Bine.

MARIUS: Am făcut ca la ceilalți. Cu toate că are cifră de afaceri zece miliarde…

MIHAI: Da, da…

MARIUS: Ăia aveau două-trei miliarde, maxim…

MIHAI: Hai, că acuma trimis…

MARIUS: Trebuia să-i fac de cinci ori ca la ăilalți…

MIHAI: Da. Acuma trimis acolo, da?

MARIUS: Îhâm…

MIHAI: Și spune, mai ce? Ce mai are… a spus mai e unu’… două… trei…

MARIUS: Să vină-ncoa cu ce i-am spus eu!

MIHAI: Da, știu, știu.

MARIUS: Bine.

MIHAI: Da? Bine, hai!

MARIUS: Bine, pa!

MIHAI: Pa, pa.

„Probabil eram în control la chinez”

Cezar George Cioclea, indicat de una dintre victimele din „Shanghai” -Bună ziua, domnule Cioclea! Numele dumneavoastră apare în dosarul Shanghai. Și în interceptările telefonice, și recunoscut de fetele de la bordel.

-Știu că numele meu apare în acest dosar. Am aflat în 2007, la doi ani după perchezițiile de acolo. Mama mi-a spus că numele meu a apărut în presă într-un articol despre acest caz și l-am auzit și la o emisiune TV. -⁠Ați fost audiat sau chemat de procurori?

-Niciodată. După apariția acelui articol m-am dus din proprie inițiativă la șeful meu, lucram la Garda Financiară Ilfov, și i-am spus că nu am nicio problemă dacă dorește să ia vreo măsură disciplinară împotriva mea. S-a făcut o verificare la procurorul de caz care a spus că nu am nicio calitate în acel dosar. Cred că în cazul meu a fost o confuzie. -Și totuși, cum vă explicați că procurorul de caz a făcut o recunoaștere foto a dumneavoastră, că numărul dumneavoastră de telefon, care este valabil și astăzi, se afla în agenda traficanților chinezi și că există și convorbiri telefonice interceptate între dumneavoastră și chinezi?

-Eu locuiesc la 100 de metri de restaurantul Shanghai și mergeam să mănânc uneori acolo. -Din înregistrări rezultă că vă cunoșteați cu chinezul zis și Mihai? Mai mult, îi ofereați ajutorul!

-Probabil mă aflam în control! -Dar lucrați la Garda Financiară Ilfov și restaurantul se afla în buricul Bucureștiului! Îi spuneați lui Mihai că o să vorbiți cu un anumit Marius pentru a-l ajuta. Cine este Marius, care în agenda chinezului apare înregistrat ca fiind marius.GFI cu numărul 0788…?

– Probabil e un coleg de-al meu de la Ilfov. Nu mai știu… E număr de Zapp și noi am avut numere de serviciu de la Zapp. Poate fi identificat ușor de către Gardă. Nu mai știu… -⁠Revin cu întrebarea. Cât de bine îl cunoșteați pe chinezul Mihai?

-Îmi amintesc că venea la noi la Ilfov în calitate de translator pentru oameni de afacere chinezi care depuneau documente.

-Deci nu vă reproșați nimic?

-Nu.

”Ne vom întoarce să distrugem lumea voastră defectă”

Fetele au arătat cu degetul.

Nu că au vrut ele, ci pentru că le-au convins procurorii să aibă încredere să spună adevărul, să spună ce știu.

Într-o discuție înregistrată în arest, aflată și ea la dosar, Nina Cureleac povestește că nicio fată, niciodată, nu-și va asuma riscul ”de a turna un gabor”.

Și totuși o fac.

După 12 ani, rezultatul juridic e zero.

Toți acești bărbați puternici vin și spun: ”Nu am nicio problemă, nu m-a chemat nimeni, nu am nicio calitate în dosar”.

Kyle Stephens, una dintre victimele medicului Nassar, a spus că pe ea n-o interesează, în primul rând, câți ani de închisoare va primi cel care a molestat-o sexual pe când avea 6 ani.

”Dincolo de orice sentință, rețineți asta: fetele mici nu rămân mici pentru totdeauna. Ele devin femei puternice care se vor întoarce să vă distrugă lumea voastră defectă”.

Democrațiile mici nu rămân mici pentru totdeauna.